עיתונאי ערוץ 10 הפגינו היום עם ועדי עיתונאים מול קריית-הממשלה בתל-אביב; יו"ר ועד עיתונאי הערוץ הביע התנגדות להארכה זמנית של הזיכיון
כמה עשרות מעיתונאי ערוץ 10 ותומכיהם הפגינו הערב מול בניין קריית-הממשלה בתל-אביב, בדרישה מראש הממשלה ושר התקשורת בנימין נתניהו להעניק לערוץ רשיון שידורים ארוך טווח. ההפגנה התקיימה כ-30 שעות לפני פקיעת הזיכיון של חברת ישראל 10 בע"מ על הערוץ ותחת האיום כי אם עד מחר בחצות לא יושג הסכם הארכה, יוחשך ערוץ 10 ועובדי החברה שמפעילה אותו יפוטרו. מתן חודורוב, ראש ועד עיתונאי הערוץ, הכריז באוזני המפגינים כי רק בשעה זו, כיממה לפני פקיעת הזיכיון, החל ראש הממשלה נתניהו לדון עם פקידי משרד התקשורת על האפשרויות העומדות בפניו. חודורוב הביע התנגדות עזה לאפשרות המסתמנת כי הערוץ יקבל הארכת זיכיון של חודשים אחדים, וטען כי בכך רק תגדל התלות של עיתונאי ערוץ 10 בממשלה. לדבריו, אי-הרצון של ראש הממשלה להעניק לערוץ רשיון שידורים לטווח ארוך אינו קשור לחובות כספיים או לאילוצים רגולטוריים, אלא נובע אך ורק משאיפת השלטון להכפיף את התקשורת לצרכיו ולחסום את פיהם של כלי תקשורת ביקורתיים. לעמדה זו הצטרף גם יו"ר ארגון העיתונאים יאיר טרציצקי, שקשר בין יחס הממשלה לערוץ 10 לנעשה ברשות השידור ולרצון לפצל את ערוץ 2 ובכך לפגוע בעוצמת חברת החדשות המשותפת לשני הזכיינים המפעילים אותו. *    *    * *    *    * לצד עשרות עובדי חברת החדשות של הערוץ, ובהם חודורוב, אלון בן-דוד, אור הלר, דורון הרמן וברוך קרא, הפגינו הערב למען הערוץ גם קולגות מכלי תקשורת אחרים, וביניהם איש חדשות ערוץ 2 עודד-בן עמי, פרשן "ידיעות אחרונות" בן-דרור ימיני, וכן מי שעבדו בעבר כעיתונאים בערוץ ובהם ח"כ מיקי רוזנטל. כמו כן השתתפו בהפגנה נציגי ועדי עיתונאים משלל כלי תקשורת, שפירסמו השבוע הודעת תמיכה משותפת בערוץ וקריאה לנתניהו לפתור את המשבר. חרף רעש מחריש אוזניים שהקימו המפגינים בעזרת עשרות משרוקיות, ההפגנה התנהלה בסדר מופתי, כולל שלב חסימת הכביש. כתב חדשות ערוץ 10 לענייני פלילים, דורון הרמן, הוא שהנחה את המפגינים להישמע להוראות השוטרים הרבים, שעימם תואמה מראש חסימת הצומת המרכזי של דרך השלום ודרך מנחם בגין. המפגינים למען ערוץ 10 פסעו למרכז הצומת, התיישבו בהפגנתיות, וכעבור דקות אחדות, כשהתבקשו לקום ולפנות את הכביש, עשו כן מיד. *     *     *